एआईएमआईएम के अध्यक्ष असदुद्दीन ओवैसी ने उत्तर प्रदेश विधानसभा चुनावों में भाजपा की जीत को कब्रिस्तान पर श्मशान की जीत बताया। हैदराबाद के सांसद ने यहां इंडिया टुडे सम्मेलन में कहा, इसका उदाहरण (प्रधानमंत्री) नरेन्द्र मोदी का हजारों वर्षों की गुलामी से स्वतंत्रता का जिक्र करना है जहां वह सांस्कृतिक राष्ट्रवाद की बात कर रहे हैं। उन्होंने कहा, और अब एक पार्टी अपनी विचारधारा और सोच अल्पसंख्यकों पर थोपने का प्रयास कर रही है। उत्तरप्रदेश में भाजपा की जीत कब्रिस्तान पर श्मशान की जीत है। उत्तरप्रदेश में एक चुनावी रैली के दौरान मोदी ने कहा था कि जाति और धर्म के आधार पर भेदभाव नहीं होना चाहिए। मोदी ने कहा था कि अगर कब्रिस्तान है तो श्मशान भी बनने चाहिए और रमजान में बिजली आती है तो दिवाली पर भी आनी चाहिए। ओवैसी ने कहा कि वंशवादी राजनीति के दिन अब लद गए।